Κανονισμός (ΕΚ) αριθ. 2601/2000 της Επιτροπής

της 17ης Νοεμβρίου 2000

σχετικά με τη θέσπιση λεπτομερών κανόνων για την εφαρμογή του κανονισμού (ΕΚ) αριθ. 2494/95 του Συμβουλίου όσον αφορά το χρονοδιάγραμμα εισαγωγής των τιμών καταναλωτή στον εναρμονισμένο δείκτη τιμών καταναλωτή

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2494/95 του Συμβουλίου, της 23ης Οκτωβρίου 1995, σχετικά με τους εναρμονισμένους δείκτες τιμών καταναλωτή(1), και ιδίως το άρθρο 4 σε συνδυασμό με το άρθρο 5 παράγραφος 3,

Έχοντας ζητήσει τη γνώμη της Ευρωπαϊκής Κεντρικής Τράπεζας(2),

Εκτιμώντας τα ακόλουθα:

(1) Δυνάμει του άρθρου 5 παράγραφος 1 στοιχείο β) του κανονισμού (ΕΚ) αριθ. 2494/95, κάθε κράτος μέλος υποχρεούται να παράγει έναν εναρμονισμένο δείκτη τιμών καταναλωτή (ΕνΔΤΚ), αρχής γενομένης με το δείκτη του Ιανουαρίου 1997.

(2) Σύμφωνα με το άρθρο 2 παράγραφος 3 στοιχείο α) του κανονισμού (ΕΚ) αριθ. 1749/96 της Επιτροπής, της 9ης Σεπτεμβρίου 1996, περί των αρχικών μέτρων για την υλοποίηση του κανονισμού (ΕΚ) αριθ. 2494/95 του Συμβουλίου σχετικά με τους εναρμονισμένους δείκτες τιμών καταναλωτή(3), όπως τροποποιήθηκε τελευταία από τον κανονισμό (ΕΚ) αριθ. 1688/98 του Συμβουλίου(4), οι τιμές που χρησιμοποιούνται στον ΕνΔΤΚ είναι οι τιμές αγοραστή οι οποίες πληρώνονται από τα νοικοκυριά για την αγορά ατομικών αγαθών και υπηρεσιών στο πλαίσιο νομισματικών συναλλαγών.

(3) Υπάρχει σημαντικό περιθώριο για διαδικαστικές διαφορές στο χρονοδιάγραμμα εισαγωγής των τιμών αγοραστή στο ΕνΔΤΚ. Είναι απαραίτητη μια εναρμονισμένη μεθοδολογία σχετικά με το εν λόγω χρονοδιάγραμμα προκειμένου να εξασφαλιστεί ότι οι προκύπτοντες ΕνΔΤΚ θα πληρούν την απαίτηση συγκρισιμότητα του άρθρου 4 του κανονισμού (ΕΚ) αριθ. 2494/95, ιδίως για προϊόντα για τα οποία μπορεί να υπάρχει διαφορά μεταξύ της ημερομηνίας αγοράς, πληρωμής ή παράδοσης και της ημερομηνίας κατανάλωσης.

(4) Οι διατάξεις του παρόντος κανονισμού είναι σύμφωνες με τους ορισμούς του ευρωπαϊκού συστήματος λογαριασμών 1995 (ΕΣΛ 95), που θεσπίστηκε από τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας(5), όπως τροποποιήθηκε τελευταία από τον κανονισμό (ΕΚ) αριθ. 448/98(6), στο βαθμό κατά τον οποίο το ΕΣΛ 95 συμπλέει με τους σκοπούς του ΕνΔΤΚ.

(5) Ειδικότερα, το σημείο 3.89 του ΕΣΛ 95 προβλέπει ότι τα αγαθά και οι υπηρεσίες θα πρέπει γενικά να καταγράφονται όταν δημιουργούνται οι οφειλές, δηλαδή όταν ο αγοραστής αναλαμβάνει υποχρέωση έναντι του πωλητή.

(6) Ο ΕνΔΤΚ πρέπει να αντικατοπτρίζει τη μεταβολή τιμών στην περίοδο βάσης ή στην περίοδο αναφοράς με βάση τη μεταβολή δαπάνης, διατηρώντας παράλληλα το καταναλωτικό πρότυπο των νοικοκυριών και τη σύνθεση του πληθυσμού καταναλωτών.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος, η οποία συστάθηκε με την απόφαση 89/382/ΕΟΚ, Ευρατόμ του Συμβουλίου(7),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχος

Στόχος του παρόντα κανονισμού είναι η εναρμόνιση του χρονοδιαγράμματος καταχώρησης και εισαγωγής των τιμών καταναλωτή στον εναρμονισμένο δείκτη τιμών καταναλωτή, εφεξής "ΕνΔΤΚ", προκειμένου να εξασφαλιστεί ότι οι ΕνΔΤΚ θα είναι αξιόπιστοι και κατάλληλοι και θα ανταποκρίνονται στην απαίτηση συγκρισιμότητας που ορίζεται στο άρθρο 4 του κανονισμού (ΕΚ) αριθ. 2494/95.

Άρθρο 2

Χρονοδιάγραμμα

Οι τιμές που χρησιμοποιούνται στον ΕνΔΤΚ είναι οι τιμές αγοραστή οι οποίες πληρώνονται από τα νοικοκυριά για την αγορά ατομικών αγαθών και υπηρεσιών στο πλαίσιο νομισμαπκών συναλλαγών. Οι τιμές για τα αγαθά εισάγονται στον ΕνΔΤΚ για το μήνα στον οποίο παρατηρούνται. Οι τιμές για τις υπηρεσίες εισάγονται στον ΕνΔΤΚ για το μήνα στον οποίο μπορεί να αρχίσει η κατανάλωση της υπηρεσίας στις παρατηρούμενες τιμές.

Άρθρο 3

Εφαρμογή

Οι διατάξεις του παρόντος κανονισμού θα εφαρμοστούν από τα κράτη μέλη το Δεκέμβριο του 2000 και θα παραγάγουν αποτελέσματα με το δείκτη του Ιανουαρίου 2001.

Άρθρο 4

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Νοεμβρίου 2000.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 257 της 27.10.1995, σ. 1.

(2) Γνώμη που διατυπώθηκε στις 24 Νοεμβρίου 2000 (δεν έχει δημοσιευθεί ακόμη στην Επίσημη Εφημερίδα).

(3) ΕΕ L 229 της 10.9.1996, σ. 3.

(4) ΕΕ L 214 της 31.7.1998, σ. 23.

(5) ΕΕ L 310 της 30.11.1996, σ. 1.

(6) ΕΕ L 58 της 27.2.1998, σ. 1.

(7) ΕΕ L 181 της 28.6.1989, σ. 47.